Part 5: FROM PRISONER LONG BABYLON GO KASEM TAEM OLKETA BUILDIM BAK WALL BILONG JERUSALEM
Taem olketa Israelite prisoner long Babylon, faith bilong olketa kasem plande test. Olketa torowem Sha′drach, Me′shach and A‧bed′ne‧go insaed long bigfala fire, bat God sevem olketa. Bihaen, taem olketa bilong Media and Persia winim Babylon, olketa torowem Daniel insaed long hol bilong olketa lion, bat God protectim hem tu taem hem satem mouth bilong olketa lion.
Gogo, king Cyrus bilong Persia letem olketa Israelite go. Olketa go bak long hom bilong olketa bihaen 70 year wea olketa tekem olketa go olsem prisoner long Babylon. Wanfala first samting wea olketa duim taem olketa go bak long Jerusalem hem for start buildim temple bilong Jehovah. Bat, olketa enemy stopem waka bilong olketa. So olketa finisim temple long samting olsem 22 year bihaen olketa go bak long Jerusalem.
Then, iumi lane abaotem gogo bilong Ezra for go bak long Jerusalem for mekem temple luk naes. Diswan happen long samting olsem 47 year bihaen olketa finis for buildim temple. Then 13-fala year bihaen long gogo bilong Ezra, Nehemiah help moa for buildim bak olketa wall bilong Jerusalem wea brekdaon. Part FAEV story abaotem olketa samting wea happen insaed 152 year.
eng_Latn tpi_Latn tpi_Latn tpi_Latn